SKRIFTLIG FORESPØRGSEL E-0841/00

af Ioannis Marínos (PPE-DE) til Kommissionen

(21. marts 2000)

Om: Gennemførelse af fællesskabslovgivningen om det indre marked

Kommissionen har med rette påpeget, at gennemførelsen i medlemsstaternes lovgivning af de regler, der vedrører det indre marked, er en afgørende faktor for dette markeds gnidningsløse funktion.

Kommissionen bedes oplyse følgende: Hvad anser Kommissionen for at være de betydeligste hindringer for, at det indre marked kan fungere gnidningsløst i samtlige 15 medlemsstater? Hvad er ifølge Kommissionens oplysninger det største problem, som Unionens virksomheder står overfor? Står virksomhederne over for yderligere omkostninger eller afsætningsvanskeligheder som følge af, at Fællesskabets produkter og tjenesteydelser ikke opfylder de gældende og til tider forskellige nationale forskrifter? Hvor langt er man i Grækenland nået med gennemførelsen af fællesskabsbestemmelserne om det indre marked i den nationale lovgivning i sammenligning med de andre EU-lande?

Svar afgivet på Kommissionens vegne af Frederik Bolkestein

(17. april 2000)

Gennem de seneste 15 år er der sket meget store fremskridt i forbindelse med fjernelse af hindringer for den frie bevægelighed for varer, tjenesteydelser, kapital og personer i det indre marked. Dette bekræftes af den erhvervsundersøgelse, som blev gennemført i september 1999 blandt 4 000 virksomheder. Undersøgelsen blev offentliggjort i resultattavlen for det indre marked(1).

Hovedparten af respondenterne oplevede færre hindringer for handel i andre medlemsstater. Som svar på spørgsmålet Hvorledes har hindringer i det indre marked udviklet sig gennem de seneste to år? blev der givet følgende svar:

>TABELPOSITION>

Kommissionen er af den opfattelse, at det er vanskeligt at reducere de resterende problemer til et enkelt hovedproblem. Selvom virksomhederne har stor tillid til det indre marked, kommer mange af dem dog stadig ud for en lang række problemer.

Det ærede parlamentsmedlem kan i nedenstående skema finde en oversigt over de hyppigste problemer i det indre marked, som anført i erhvervsundersøgelsen:

>TABELPOSITION>

Da de fleste regler for det indre marked nu er gennemført, lægges der især vægt på at sikre, at reglerne fungerer optimalt, og at de tilpasses, således at der tages hensyn til ny markedsudvikling og teknologiske fremskridt. Dette fremgår tydeligt af den meddelelse fra Kommissionen om en ny strategi for det indre marked for de kommende fem år(2), som blev vedtaget den 24. november 1999. Strategien omfatter en årlig cyklus til evaluering og fastlæggelse af prioriterede områder, hvor der samtidig tages højde for produkt- og kapitalmarkeder samt tilbagemeldinger fra borgerne og virksomheder angående deres erfaringer med det indre marked.

Set i forhold til andre lande er Grækenlands stilling, hvad angår gennemførelse af bestemmelser om det indre marked, blevet forværret gennem de seneste to år. Ifølge statistikkerne i resultattavlen fra december 1999, manglede Grækenland at gennemføre 90 direktiver, som skulle have været gennemført i Grækenland senest den 15. november 1999. Danmark, som er den medlemsstat, der har opnået de bedste resultater, manglede kun at gennemføre 19. Det samlede gennemsnit for alle medlemsstaterne er på 52 direktiver.

(1) SEK(1999) 2043.

(2) KOM(1999) 624 endelig udg.

(3) SEK(1999) 2043.

(4) SEK(1999) 2043.